Det, som står til at blive et regulært jordskredsvalg, viser også i Nordjylland store udsving fra seneste valg. Det viser en spritny megafonmåling, som er lavet for TV2. Her er det mere end 1.000 nordjyder blevet spurgt, hvad de vil stemme 1. november. Blandt det mest bemærkelsesværdige er Liberal Alliances fremgang i Nordjylland, hvor partiet, der ved valget i 2019 ingen nordjyske mandater fik, nu står til næsten 7 procent af stemmerne heroppe. På samme måde har Lars Løkkes fremmarch også indfundet sig i Nordjylland, hvor partiet står til 7,9 procent i målingen. Det betyder, at to helt uprøvede kandidater fra Moderaterne meget vel kan få en plads i Folketinget. Se tallene længere nede. I den modsatte ende ligger Dansk Folkeparti og Alternativet under spærregrænsen, hvis det står i nordjyderne. Men på grund af den statistiske usikkerhed kan man ikke på baggrund af målingen konkludere, at de to partier er dømt ude i den nordjyske storkreds. Hos Konservative fortsætter det landspolitiske styrt. Papes parti står til kun et enkelt mandat i Nordjylland, endda på trods af to markante kandidater i Per Larsen, der har været stærkt profileret under corona- og minkkrisen, samt comebacket til den tidligere minister, Jacob Axel Nielsen. I målingen står partiet til et fald til blot 3,8 procent. Det andet, mulige borgerlige statsministerparti, Venstre, oplever en vælgerflugt fra nordjyderne. Vilde 11,8 procent færre vil stemme på Ellemann og Co. Partiet står dog til 15 procent i Nordjylland, hvilket er lidt over niveauet på landsplan. Det betyder, at partiet umiddelbart går fra fem til tre mandater i det nordjyske. Dronningeduellen i Nordjylland Manges øjne er rettet mod Mette Frederiksen (S) og Inger Støjberg (DD), når valget skal gøres op. De to partiledere stiller begge op i Nordjylland og taler i et vist omfang til de samme vælgere. Socialdemokratiet står til en mindre tilbagegang i Nordjylland i landsdelen, hvor minksagen har fyldt meget. Modsat står Inger Støjbergs parti til at høste næsten hver syvende stemme i Nordjylland. Det er næsten dobbelt så meget, som Danmarksdemokraterne står til i de landsdækkende målinger. Fra en enkelt til slet ingen Radikale Venstre i Nordjylland har i en menneskealder været synonym med Marianne Jelved, der stopper i politik. Men hvis nordjyderne bestemmer er det langt fra sikkert, at nogen overtager hendes plads. Trods Radikale har hevet Christian Friis Bach, den tidligere minister, ind som nordjysk spidskandidat, står partiet til kun 2,7 procent af stemmerne.

Opsummering:
Ny måling giver markante uppercuts til Venstre og Konservative.